Budyšin (SN/bn). Młodźinske dźiwadło Serbskeho gymnazija w Němsko-Serbskim ludowym dźiwadle hotuje so na premjeru swojeje noweje inscenacije „Kupa fantazije“. Zakładnu mysl hry měješe nawoda a režiser skupiny Měrko Brankačk, scenarij dowuwili a dialogi zdźěłali su młodźi hrajerjo sami. Dalša wosebitosć lětušeje produkcije je, zo njesteja jeno serbscy gymnaziasća na jewišću, ale tež młodostnaj z Afghanistana. Wonaj běštaj wójny dla domiznu wopušćiłoj a so tuchwilu powołansce respektiwnje fachowošulsce wukubłujetaj. Rěčitaj farsi, štož bě dorostowym dźiwadźelnikam skupiny při zdźěłanju krucha z nastorkom, tule rěč do hry zapřijeć. Nimo toho rozmołwjeja so charaktery w jendźelšćinje, francošćinje, rušćinje, němčinje a hornjoserbšćinje. Pozadk je, zo wobjednawa so stawizna njezboža na morju, mjezynarodnje wobsadźena łódź so rozłama. Přežiwjeni wuchowaja so na wosamoćenu kupu, na kotrejž dyrbja so mjez sobu dorozumić a hromadźe dźěłać, zo bychu situaciju zmištrowali.
Dokumenty pruwować dołho traje
Budyšin/Worklecy (SN/MiR). Na Serbskej zakładnej šuli „Michał Hórnik“ Worklecy skutkuje wot spočatka šulskeho lěta 2017/2018 Čechowka dr. Šárka Blažková. Přizjewiła je so wona na iniciatiwu Serbow, kotřiž wabjachu w susodnym kraju wo wučerjow za wuwučowanje we Łužicy. Wosebje Towarstwo přećelow Serbow w Praze bě so za wabjenje pedagogiskeho personala angažowało.
Tuchwilu pak je Šárka Blažková jenička Čechowka, kotraž ma wučerstwo w Němskej z pozadkom wosebje šulerjow na serbskich a dwurěčnych šulach wuwučować, za powołansku šansu. A je so tu z dźěsćomaj mjeztym zadomiła. Tola jeje nadźija, zo zapřijmu ju jako połnje wuwučowacu wučerku, njeje so dotal zwoprawdźiła. Wona je dale přidružnica, byrnjež hižo wjacore lěta w Čěskej nazhonjenja jako wučerka zběrała. Jeje dokumenty wo wotzamknjenym studiju w Čěskej sakske ministerstwo za kultus přeco hišće pruwuje, a njeje wěste, hdy tam pruwowanje zakónča. Na krótkodobne naprašowanje SN, hdy tomu tak budźe, njeje kultus hač do kónca redakciskeho časa wotmołwił. Chce pak to hač do jutřišeho nachwatać.
Budyšin (AP/SN). Regionalne wašnje drasćenja w Hornjej Łužicy w 19. lětstotku steješe w srjedźišću lětušeho prěnjeho zetkanja dźěłoweho kruha Łužiske muzeje a muzealne zarjadnišća sekcije ludowěda/muzejownistwo Maćicy Serbskeje.W Muzeju Budyšin wěnowaše so spočatk tydźenja 18 muzejownikow a drastowych specialistow ze wšeje Łužicy, mjez druhim z Hochozy, Slepoho, Ćiska, Horow a Zagorja, narodnej drasće. Zamołwita za zběrku regionalne stawizny muzeja, restawratorka a drastowa specialistka Ulrike Telek wodźeše jich po aktualnej wosebitej wustajeńcy „Žida, somot a ćeńki cworn – Hornjołužiska drasta 19. lětstotka“, kotruž bě po wjelelětnych rešeršach zestajiła. Předewšěm zajimowachu so znajerjo serbskeje drasty za elementy Budyskeje ewangelskeje drasty, kotrež kryja so we wulkej měrje z drastu němskeho Hornjeho kraja. Hač do srjedź 19. lětstotka běchu ju hišće z ruku šili a na najwšelakoriše wašnje wušiknje wozdebjeli. Při tym mějachu so po tehdyšej modźe, wšako nadregionalni wikowarjo tež ...
Koparske mustwo Sportoweho towarstwa Horni kraj-Sprjewja, kotrež hraje w krajnej klasy, je swój titul na 6. S-mobil-cupje w Kamjencu zakitowało.Před něhdźe 300 přihladowarjemi w sportowni při Kamjenskim lětanišću, mjez nimi tójšto Serbow, překwapi cyłk znowa wšitkich faworitow a so suwerenje přesadźi. Halowy turněr, na kotrymž so wosom koparskich mustwow wobdźěli, wotmě so tradicionalnje dźeń po Budyskim Landskron-cupje. Tón bě lětsa Jednota Kamjenc dobyła. Tež na swójskim turněrje pokazachu chowancy trenarja Franka Ričela dobry wukon a zawěsćichu sej 3. městno. Mjez nimi bě hrajer Serbskeje koparskeje wubranki Patrik Woko. Rodźeny Šunowčan je so w běhu 1. połserije 2017/2018 k stajnemu hrajerjej Jednoty we wyšej lize wuwił.
Kompromis Korutanskim Słowjencam wjetše zrozumjenje njewunjesłHnydom dwě njewjedrje stej srjedź decembra nad małej słowjenskej gmejnu w Korutanskej Žitara vas (Sittersdorf) howriłoj: Wichorisko Yves bě štomy złamała a hobersku škodu tež na domskich činiło. A w gmejnskej radźe bě lódzymna, wšitke politiske strony přesahowaca fronta přeće słowjenskeje mjeńšiny, připrawić dwurěčnu wjesnu taflu, pod rozbitki nadźije wotnjesła. Kompromis wo wjesnych taflach z lěta 2011 měješe so wo to postarać, zo so němska wjetšina a mjeńšina Słowjencow přibližitej.
Wobchod na pospyt, tak mjenowany test-shop, je tele dny Gordian Kral při Budyskim hotelu „Best Western“ wotewrěł. Najprjedy raz tři měsacy předawa wón tule pod hesłom „Helmheld“ kolesowanske a sněhakowanske nahłowniki. Hromadźe z Timom Döku je Serb z Chelna před lětomaj pod samsnym mjenom internetny wobchod wutworił, kiž derje běži. Z toho wšak nastawa problem, zo trjebataj młodaj mužej wjace městna za skład. Tón nětko hromadźe z předawanišćom mataj. Swoje inowatiwne nahłowniki předawataj Kral a Döke wot póndźele do pjatka stajnje wot 16 do 18 hodź. Jeli wšitko derje poběhnje, móhło z pospytneho wobchoda stajne předawanišćo nastać. Foto: Carmen Schumann
Na němskim wotrězku přichodneje transeuropskeje železniskeje magistrale do směra na Chinu nětko we Łužicy zaměrnje dźěłaja. Sobudźěłaćerjo předewzaća SPLPowerlines Germany montuja blisko Niskeje jězbny grót. Z dwukolijowym wutwarom a elektrifikaciju čary mjez Hórnikecami a Hórku ma so poslednja dźěra płatać, zo móhli nakładne ćahi z Rólan přichodnje přez Wojerecy a Hórku pólsku mjezu docpěć. Němska a Pólska běštej so we wobłuku rozšěrjenja Europskeje unije na wuchod dojednałoj, mjezu překročace kolijowe zwiski wutwarić. Foto: Joachim Rjela
Brězowski jězor je hižo dlěje hač 35 lět dowolowa idylka wšitkim, kotřiž lubuja měr a so rady kupaja. Tež tu profituja wo wuwiću, zo dale a wjace ludźi swój dowol w Němskej přežiwja. Jost Schmidtchen je so wo tym z jednaćelom zaměroweho zwjazka Lotharom Ahrom rozmołwjał.Knježe Ahro, kak su so ličby wopytowarjow loni při Brězowskim jězoru wuwili?L. Ahr: Z dokładnje 19 463 přenocowanjemi na přibrjohomaj za tekstil a FKK mějachmy loni stopnjowanje wo 400. Docpěli pak smy stopnjowanje jeničce na přibrjohu za FKK, hdźež mamy kupanišćo, stanowanišćo a předawanišći zakuskow. Tónle wobłuk je dźeń a woblubowaniši. Cyłkownje smy tam 5 931 přenocowanjow zličili.Zwotkel kupacy, stanowarjo a dalši dowolnicy su?
Pomoc! Takle je tuchwilu ze wšěch kóncow słyšeć, dźe-li wo to, zaručić wučbu na sakskich šulach. Tež nawodźa serbskich kubłanišćow hladaja do njewěsteho přichoda. Wšako lěto wot lěta wjace wučerjow na wuměnk dźe, hač so za dźěło přizjewi. Derje tuž, zo mamy zajimcow z wukraja. Iniciatiwa Serbow, čěskich wučerjow nawabić, je tomu dopomhała. Nětko pak klaca na tym, dobre předewzaće přesadźić. Něštožkuli je so nimokuliło. Lěpje by było, bychu-li so runočasnje z wabjenjom wšitke wuměnjenja za přistajenje Čechow wutworili. To ma so nětko krok po kroku zdokonjeć. Derje, zo je zapósłanc krajneho sejma Marko Šiman (CDU) z potrjechenymaj wučerjomaj dr. Šárku Blažkovej a Pavelom Šlechtu rěčał. Bjezdwěla je wón puć rubał za rozmołwu wučerki ze zamołwitymi Budyskeho wotrjada Sakskeho krajneho zarjada za šule a kubłanje. Milenka Rječcyna
Praha (ČŽ/K/SN). Tydźenja přestorčene wothłosowanje wo dowěrje mjeńšinowemu knježerstwu předsydy ANO Andreja Babiša je čěski sejm wčera nachwatał. Hač na mandatnikow ANO su po wočakowanju zapósłancy wšěch tamnych stron jeho kabinetej dowěru zapowědźili. Knježerstwo dyrbi tuž wotstup zapodać, wostanje pak dale w słužbje. Prezident Miloš Zeman bě wospjet rjekł, zo Babišej znowa nadawk da wutworić dalše knježerstwo. Z tym wšak ma jenož hač do 8. měrca chwile – tón dźeń so jeho prezidentstwo skónči. Jiří Drahoš je w padźe swojeho dobyća we wurisanskej wólbje připowědźił, zo wón Babiša njepowoła a zo měło ANO někoho druheho za premiera namjetować.
slk_Latn pol_Latn szl_Latn szl_Latn szl_Latn szl_Latn szl_Latn ces_Latn szl_Latn pol_Latn szl_Latn ces_Latn